ประวัติศาสตร์พัฒนาการอวกาศ

***ประวัติศาสตร์พัฒนาการอวกาศ*** เป็นสารคดีประวัติศาสตร์โดย อิบน์ เชอร์มา นักประวัติศาสตร์ชาวเสรีพันธมิตร บรรยายตั้งแต่เหตุการณ์ในปี ค.ศ. 2039 จนถึงการก่อตั้งสหพันธ์กาแล็กซี

## เนื้อหา

### ยุคโลกเป็นศูนย์กลาง

ครั้งหนึ่ง มนุษยชาติเคยอาศัยอยู่บนดาวเคราะห์ที่ชื่อว่าโลก ในปีค.ศ. 2039 ขั้วอำนาจทั้งสองของดาวโลก ได้แก่สหรัฐยูราฟริกา (United States of Eurafrica) และคอนโดมิเนียมเหนือ (Northern Condominium) ได้กระทำสงครามเบ็ดเสร็จต่อกันเป็น "สงครามสิบสามวัน" มีการใช้อาวุธนิวเคลียร์จนเมืองหลักของโลกถูกทำลายล้างลงทั้งหมด เก้าสิบปีจากนั้นเป็นยุคของความขัดแย้งและความวุ่นวาย ประชากรของมนุษยชาติร่วงเหลือเพียงหนึ่งพันล้าน ผู้คนที่เหลือรอดต้องการสถาบันรัฐบาลที่รวมเป็นหนึ่ง และเพื่อเลี่ยงสงครามมหาภัยอีก พวกเขาจึงยอมละทิ้งคติชาติเอกราชนิยม ทำให้ในปีค.ศ. 2129 รัฐบาลเอกภาพโลก (EUG) ก็ถือกำเนิดขึ้นสมความหวังของทุกคน เมืองหลวงแห่งแรกของ EUG ถูกสร้างขึ้นที่บริสเบน บนชายฝั่งตะวันออกของออสเตรเลียริมมหาสมุทรแปซิฟิก การก่อสร้างดำเนินไปอย่างรวดเร็ว

ขณะเดียวกัน ในปีค.ศ. 2166 มนุษยชาติสร้างฐานการสำรวจไว้ที่ไอโอ ดาวบริวารของดาวพฤหัสบดี หน่วยงานที่สำคัญที่สุดของ EUG คือกระทรวงอวกาศ มีการขนาดมหึมาไว้ที่พื้นผิวดวงจันทร์ ซึ่งในทศวรรษที่ 2200 ประชากรบนดวงจันทร์ก็พุ่งเหนือกว่าเมืองหลวงบริสเบน บางคนถึงขนาดกล่าวว่า *"บริสเบนเป็นเมืองหลวงของโลก แต่ลูน่าซิตีเป็นเมืองหลวงของระบบสุริยะ"* ในช่วงแรกนั้น มนุษยชาติยังคงก้าวไปไม่พ้นระบบสุริยะ แต่ในปีค.ศ. 2253 ยานสำรวจข้ามอวกาศลำแรก ถูกส่งไปที่ระบบดาวแอลฟาคนครึ่งม้า แต่เมื่อครบกำหนดเดินทาง 20 ปีมันกลับไม่ตอบสนองใดๆกลับมา สร้างความผิดหวังอย่างใหญ่หลวง ในตอนนั้น มนุษยชาติมีประชากรราวสี่พันล้านคนจากนิคมที่อยู่อาศัยต่างๆในระบบสุริยะ

ในปีค.ศ. 2360 ด้วยทฤษฎีพื้นฐานของดร.อันโทเนล ยาโนเชอร์ (Antonel Yanosher) นักวิทยาศาสตร์ทำความฝันของมนุษยชาติ "การเดินทางเร็วกว่าแสง" ให้กลายเป็นจริงขึ้นมาได้ ในช่วงแรก การวาร์ปสามารถทำได้ในระยะทางสั้นๆเท่านั้นและยังมีผลกระทบต่อร่างกายของมนุษย์ โดยเฉพาะความสามารถมีบุตรในสตรี อย่างไรก็ตาม ในปีค.ศ. 2391 เทคโนโลยีที่ว่านี้ก็พร้อมสำหรับใช้งานจริง ในปีค.ศ. 2402 ดาวเคราะห์ที่อยู่อาศัยได้ถูกค้นพบในระบบดาวคาโนปัส ยุคสมัยแห่งการย้ายถิ่นฐานจึงเริ่มต้นขึ้น ในปีค.ศ. 2404 เมื่อผู้อพยพคณะแรกออกเดินทาง คณะผู้มีอำนาจในรัฐบาลที่บริสเบนปรึกษากันว่า *"ควรให้อำนาจปกครองตนเองแก่ผู้อพยพที่ละทิ้งโลกเหล่านี้มากน้อยเพียงใด?"* และกลายเป็นการอภิปรายที่ยาวนาน

จากหน่วยงานที่เคยชื่อว่า "ทบวงสวัสดิภาพการเดินเรือ" (Navigation Safety Department) ในสังกัดกระทรวงอวกาศ ถูกยกระดับเป็น "ทบวงสันติมหาชน" (Department of Public Peace) ในสังกัดกระทรวงอวกาศ ในค.ศ. 2428 ก็กลายเป็น "กองป้องกันภัยอวกาศ" (Space Defense Corps) และในที่สุด ค.ศ. 2484 "กองทัพอวกาศ" (Space Force) ก็ถือกำเนิดขึ้น มีวัตถุประสงเพื่ออำนวยความปลอดภัยให้แก่การสัญจรของพลเรือน ,ปราบปรามอาชญากรรม, คุ้มครองสิทธิมนุษยชน และปกป้องฟันเฟืองทางเศรษฐกิจ หรือโดยสรุปก็คือ เพื่อรักษาความเป็นระเบียบเรียบร้อยของสังคม อย่างไรก็ตาม ผู้คนในยุคสมัยนี้ได้หลงลืมไปว่าทุกกองทัพในประวัติศาสตร์โลก นอกจากจะสามารถเป่าแตรแห่งสันติและความปลอดภัยแล้ว พวกเขายังสามารถทำในสิ่งบ้าคลั่งได้อีกด้วย ซึ่งหากจะกล่าวตามตรง *"กองทัพคือความรุนแรงที่สุดที่ประเทศหนึ่งๆสร้างขึ้นมา"* นี่ถือเป็นสามัญสำนึกสำหรับผู้รู้ประวัติศาสตร์ทุกคน

แต่ในเมื่อประเทศนี้เกิดจากการผนวกรวมมนุษยชาติเป็นหนึ่ง กองทัพขนาดเล็กถือเป็นสิ่งเพียงพอเนื่องจากไม่มีศัตรูภายนอก อย่างไรก็ตาม กองทัพอวกาศที่ว่านี้กลับมีการขยายตัวอย่างไม่มีการควบคุม สถาบันดังกล่าวเป็นสัญญาณชัดแจ้งของความเสื่อมถอยจากภายใน มีการแฉกลางสภามวลมนุษยชาติว่าทหารยศสูงบางคนมีขนาดห้องพักใหญ่เท่ากับห้องพักทหารชั้นผู้น้อยถึง 90 ห้อง มีผู้ช่วยถึง 6 คน มีพ่อครัวส่วนตัว 2 คน ประเด็นนี้ตกเป็นที่วิจารณ์เท่านั้นและไม่มีการทำอะไรต่อ เนื่องจากในสภาเองก็เต็มไปด้วยล็อบบี้ยิสต์สายทหารแล้วเช่นกัน

ในช่วงนี้เอง อุปสรรคทางเทคโนโลยีและระยะทางก็ค่อยๆถูกกำจัด ค.ศ. 2480 เขตอิทธิพลของมนุษยชาติมีรัศมีจากดาวโลก 60 ปีแสง ในค.ศ. 2530 ได้ขยายไปเป็น 84 ปีแสง, ค.ศ. 2580 เป็น 91 ปีแสง, ค.ศ. 2630 เป็น 94 ปีแสง แล้วจึงชะลอลงเพราะเริ่มจะไกลเกินควบคุม แต่ทว่ากองทัพอวกาศยังคงเติบโตอย่างไม่หยุดหย่อน ในเวลานั้น ปัญหาความเหลื่อมล้ำทางเศรษฐกิจมีความรุนแรงมาก ดาวโลกไม่หลงเหลือทรัพยากรธรรมชาติอยู่อีกแล้ว เกษตรกรรมถูกละทิ้งไปเนิ่นนานและหันไปทำการเงินการธนาคารเสียหมด ดาวโลกกลายเป็นศูนย์กลางทางการเงินที่ใช้ควบคุมการผลิตในดาวนิคม ดาวโลกอยู่ได้ด้วยการสูบความมั่งคั่งและทรัพยากรจากดาวดวงอื่น แม้ดาวนิคมเหล่านี้จะถูกระบุว่ามีอำนาจปกครองตนเอง แต่นั่นเป็นเพียงฉากบังหน้า แม้จะเผชิญกับคำวิจารณ์บ้าง แต่กว่า 70% ของสมาชิกสภาถูกเลือกจากดาวโลก และการออกกฎหมายต่างๆจำเป็นต้องใช้เสียงเห็นชอบ 70% ของสภา ทำให้ในความเป็นจริงแล้ว โอกาสที่กฎหมายของดาวนิคมจะผ่านสภาได้แทบเป็นศูนย์

ดาวโลกนั้นไร้ซึ่งทรัพยากร ความเข็มแข็งทั้งหมดเกิดจากอำนาจทางทหารและความมั่งคั่ง ระบอบเศรษฐยาธิปไตยของดาวโลกได้แย่งชิงความมั่งคั่งไปจากประชากรดาวนิคม และความมั่งคั่งนั้นก็ย้อนกลับไปเพิ่มอำนาจทางทหาร หรือจะพูดให้ถูก ชาวนิคมเองต่างหากที่ค้ำจุนทหารเหล่านั้นเพื่อให้ทหารเหล่านั้นกลับมาขูดรีดกดขี่ตนเอง เมื่อดาวนิคมถูกกดขี่เกินความอดทน พวกเขาจึงรวมตัวกันและยื่นคำขาด ค.ศ. 2682 เมื่อโลกได้ยินดังนั้น จึงตอบรับด้วยการยกเลิกค่าสมาชิกภาพในสภา แต่ก็ยังต้องมีมาตรการอื่นเพื่อลดความไม่พอใจของดาวนิคม ผู้นำแนวร่วมต้านโลกขณะนั้นคือระบบดาวซิริอุส โลกเริ่มออกโฆษณาชวนเชื่อที่เรียกว่า "ภัยซิริอุส" เพื่อหวังใช้เล่นงานกลับ

ในตอนแรก โลกดูจะสนุกสนานกับการสร้างภาพให้ซิริอุสเป็นผู้ร้าย แต่ว่า "ภัยซิริอุส" ซึ่งเป็นการโฆษณาเกินจริงโดยโลกนั้น ได้ส่งผลข้างเคียงที่ไม่คาดคิดขึ้นมา ซิริอุสเริ่มเชื่อว่าตนเองมีศักยภาพพอจะโค่นล้มโลก และยึดมั่นเอาเป็นเจตจำนงค์ของตน ยุทธศาสตร์การป้ายสีซิริอุสของดาวโลกส่งผลลัพธ์ที่น่าขำขัน ดาวนิคมที่ไม่พอใจโลกเริ่มฝักใฝ่ซิริอุส *"มีแต่ต้องพึ่งซิริอุสเพื่อต่อสู้กับเผด็จการดาวโลก"*

### โลกบุกยึดลอนดรินา

โลกเห็นชอบให้ใช้กำลังทหารลงโทษต่อซิริอุส ที่บัดนี้ได้กลายเป็นผู้นำแนวร่วมต้านโลก ขณะเดียวกันก็คิดหาทางทำลายแสนยานุภาพของแนวร่วมต้านโลก ในค.ศ. 2689 โลกจัดการฝึกซ้อมทหารที่ซิริอุสโดยเชิญดาวนิคมมาร่วมด้วย หลอกว่าจะมอบอาวุธหนักให้ แต่ก็ใช้โอกาสนี้ชิงกวาดล้าง กองทัพสหนิคมแพ้ยับก่อนจะขึ้นสู่อวกาศ ดาวเคราะห์ลอนดรินาถูกยึดครองโดยกองทัพโลก

แม้จะได้รับชัยชนะ แต่ระเบียบวินัยของทหารโลกกลับหย่อนยาน เกิดปฏิบัติการมากมายโดยกองบัญชาการส่วนหน้า แต่รายงานสิ่งของที่ยึดได้ต่ำกว่าความจริง และส่วนต่างนั้น หายไปอยู่ในกระเป๋านายทหารชั้นผู้ใหญ่ อีกด้านหนึ่ง จำนวนทหารศัตรูที่เสียชีวิต ถูกรายงานเกินจริง จำนวนจริงราว 6 แสนถูกเติมแต่งเป็น 1.5 ล้านคน นอกจากการสังหารหมู่พลเรือนเพิ่มเติมเพื่อให้ดูมีน้ำหนักแล้ว ยังมีการแอบกระทำป่าเถื่อน ตัดชิ้นส่วนศพเดียวทำเป็นเหมือนว่ามาจากหลายศพ และถึงขนาด รายงานยอดตายฝ่ายเดียวกันต่ำกว่าเป็นจริง เงินเดือนที่จ่ายให้คนตายถูกพวกทหารสัญญาบัตรยักยอก

บุคคลที่เปิดเผยความจริงเรื่องนี้คือผู้สื่อข่าวภาคสนามที่สอบเข้าไปในสถานที่จริง ศาลทหารที่รับคำฟ้องไว้นั้น รับฟังแค่คำให้การของฝ่ายนายทหาร และยกคำฟ้องทั้งหมด พวกเขายังฟ้องผู้สื่อข่าวคนนั้นกลับ ฐานหมิ่นประมาทให้เสื่อมเสียชื่อเสียง เมื่อกองทัพได้ลิ้มรสเหตุการณ์เช่นนี้พวกเขาก็ไม่ใช่ทหารอีกต่อไป เป็นเพียงกลุ่มโจรที่มองหาสนามรบครั้งต่อไป

### การปิดล้อมแลคเลนซิตี

สนามรบที่พวกเขาเลือกนั้นคือศูนย์กลางเศรษฐกิจของดาวลอนดรินา "แลคเลนซิตี" หลังพ่ายแพ้ในการปะทะครั้งก่อน เป็นที่ทราบกันว่า ทหารผู้เหลือรอดของกองทัพสหนิคม ได้หนีมาที่แลคเลนซิตีพร้อมกับอาวุธ กระนั้น กองทัพโลกตระหนักดีว่า แลคเลนซิตีเป็นศูนย์การผลิตและกระจายทรัพยากรธรรมชาติอันอุดมของลอนดรินา กองทัพโลกส่ง 15 กองพลทหารราบยานยนต์, 6 กองพลต่อสู้เขตเมือง, พร้อม 4 ฝูงบินโจมตีทางอากาศเข้าปิดล้อมแลคเลนซิตี เพื่อเตรียมจู่โจม

โจเซฟ แมสซาริค นายกเทศมนตรีเมืองแลคเลน ต้องดิ้นรนในสภาพป่วยอยู่ เพื่อหลีกเลี่ยงสงคราม ทางฝ่ายกองทัพโลก พลโทแคลร็องบู รองผู้บัญชาการฝ่ายยุทธการ บก.สส. เป็นผู้ที่มีวิจารณญาณมากพอจึงเลื่อนการจู่โจมไปได้หลายครั้ง กระนั้น ภายในเมืองที่ถูกปิดล้อมโดยกองทัพขนาดใหญ่นั้น บางกลุ่มหลงผิดคิดว่า หากยอมส่งตัวทหารแพ้ศึกให้ฝ่ายโลกก็จะเลี่ยงการจู่โจมได้ พวกเขาจัดตั้งหน่วยติดอาวุธและเริ่มไล่ล่าทหารแพ้ศึก เกิดเป็นการยิงปะทะในหลายจุด

### ราตรีเลือด

กองทัพโลกเห็นเป็นโอกาสทองจึงบุกจู่โจม คำสั่งที่มอบหมายแก่ทหารในครั้งนี้ดูสุดโต่งมาก *"ใครก็ตามที่มีอาวุธให้กำจัดทันที ใครก็ตามที่ต้องสงสัยว่ามีอาวุธ ขัดขืน พยายามหลบหนี หรือซ่อนตัว ให้จัดการไปตามสถานการณ"* นี่คือการสังหารหมู่อย่างไม่เลือกหน้าโดยแท้ กลายเป็นเรื่องราวที่ต่อมาเรียกว่า "ราตรีเลือด"

ตลอด 10 ชั่วโมงของราตรีเลือดนี้ กองทัพโลกได้ฆาตกรรมพลเรือนแลคเลนซิตีกว่า 9 แสนคน ความเสียหายจากการพังทลายและปล้นชิง คิดเป็นมูลค่ากว่า 15,000 ล้านเครดิตสากล ในตอนแรก กองทัพโลกปฏิเสธความจริงข้อนี้ แต่สามวันจากนั้นก็แถลงยอมรับว่ามีเหตุสังหารหมู่เกิดขึ้นจริง แต่ผู้ก่อเหตุไม่ใช่กองทัพโลก เป็นกองโจรต้านโลกที่ซ่อนตัวบริเวณนั้น เพื่อความสมบูรณ์แบบ กองทัพโลกยังคงดาหน้าทำปฏิบัติการเก็บกวาดพวกที่เหลือส่งผลให้มีเหยื่อเพิ่มอีก 3.5 แสนคน

### สี่ความหวัง

ความโหดร้ายครั้งนี้ได้ให้กำเนิดความหวังแก่ดาวนิคม เวลานั้น นักข่าวช่องซรีวิชั่น คาร์เลอ พาล์มเกร็น วัย 25 ปี ปฏิเสธไม่ให้ด่านทหารตรวจค้นสิ่งของติดตัวจึงถูกทุบตีด้วยปืนจนสลบไป พาล์มเกร็นฟื้นคืนสติบนกองศพที่กำลังไหม้ด้วยเชื้อเพลิงจรวด เขาพรางตัวในควันไฟและหลบหนีสำเร็จ

นักบัญชีเหมืองโลหะเรเดียมและเลขาธิการสหภาพแรงงาน วินส์โลว เคนเนส ทาวเซนต์ วัย 23 ปี ระหว่างที่มองขบวนทหารจากระเบียงห้องพัก กระสุนที่ยิงจากทหารเมาสุรา โดนมารดาที่ยืนอยู่ข้างเขาเสียชีวิต เมื่อฟ้องร้องคดีไม่เป็นผล ทาวเซนต์ที่ถูกกล่าวหาว่าฆ่าแม่ตัวเองได้หายตัวไปจากเหมือง

นักเรียนโรงเรียนแพทย์ สาขาเวชสมุนไพรวิทยา ฌอลีโย ฟรังกูล วัย 20 ปี จำเป็นต้องหลบหนีหลังซ้อมทหารกองทัพโลกจนตายเนื่องจากข่มขืนแฟนของเขา ต่อมาพบว่าแฟนเขาฆ่าตัวตายหลังเขาหลบหนีไป

นักศึกษาทฤษฎีดนตรี จ้าว หยุยหลุง วัย 19 ปี ไม่เคยสนใจเรื่องการเมืองหรือการปฏิวัติ การยิงไม่เลือกของทหารโลกได้ฆ่าพี่ชายพี่สะใภ้ที่เลี้ยงดูเขา เขาจึงพาลูกพี่ลูกน้องวัย 3 ขวบหนีไปด้วยกัน

ตำนานว่าทั้งสี่คนนี้ พบกันครั้งแรกราวกุมภาพันธ์ ค.ศ. 2691 ณ พรอสเซอร์พินา ดาวเคราะห์ดวงที่ 5 ศูนย์กลางของระบบดาวพร็อกซีมา ทั้งสี่คนแบ่งงานกันทำอย่างถูกฝาถูกตัว ปรัชญาและวาทศิลป์ของพาล์มเกร็นทำให้เขากลายเป็นสัญลักษณ์นำของแนวหน้าต้านโลก ทาวเซนต์ใช้ความสามารถเชิงบริหารช่วยวางรากฐานทางเศรษฐกิจ ฟรังกูลได้เป็นเป็นผู้บัญชาการกองทัพแบล็กแฟลกหน่วยรบที่จะสู้กับโลก จ้าวดูแลการข่าว วางแผน และวินาศกรรม

### กองทัพแบล็กแฟลก

ค.ศ. 2703 ในยุทธการเวกาครั้งที่ 2 นั้น กองทัพโลกที่อ่อนกำลังปะทะกับกองทัพแบล็กแฟลกที่นำโดยฟรังกูล กองทัพโลกขนาด 20,000 ลำ ถูกจัดการโดยกองทัพแบล็กแฟลกขนาด 6,000 ลำ

ปีต่อมา ค.ศ. 2704 กองทัพโลกไม่สามารถรักษาระบบสุริยะไว้ได้ โลกต้านทานแข็งขันโดยมีแถบดาวเคราะห์น้อยเป็นแนวรับสุดท้าย แนวรบต้านโลกเสบียงหมดเกลี้ยงในเวลาสองเดือนจึงตัดสินใจบุกเต็มอัตราก่อนเข้าสู่ความขัดสน โศกนาฎกรรมที่แลคเลนซิตีถูกฉายซ้ำอีกครั้งในราคาร้อยเท่า เพียงแต่คราวนี้ สถานะของผู้กระทำและเหยื่อในครั้งก่อนได้สลับที่กัน

### สาธารณรัฐซิริอุส

ยุคสมัยของซิริอุสกำเนิดอยู่เพียงชั่วครู่เท่านั้นค.ศ. 2706 สองปีหลังเสร็จการทัพซิริอุส พาล์มเกร็น สัญลักษณ์ของการปฏิวัติและการปลดปล่อย ป่วยถึงแก่กรรมในวัย 42 ปี ก่อนตายเขาอ้อนวอนต่อยมทูตขอเวลาอีกแค่ 5 ปี ไม่เช่นนั้นอำนาจระบอบใหม่จะขาดตอน

หลังพาล์มเกร็นเสียชีวิต สิ่งที่เขากลัวกลายเป็นจริงในเวลา 3 เดือน เกิดความร้าวฉานระหว่างนายกรัฐมนตรีทาวเซนต์ กับรัฐมนตรีกลาโหมฟรังกูล ตอนแรก พวกเขาขัดแย้งกัน ในเรื่องการเอากลุ่มทุนเก่าเข้าไปอยู่ในระบบเศรษฐกิจใหม่ ในไม่ช้า มันกลายเป็นความขัดแย้งด้านอารมณ์ และแตกหักจนไม่สามารถซ่อมแซมได้อีก

ฟรังกูลวางแผนรัฐประหารยึดอำนาจ แต่แผนรั่วไหลไปถึงทาวเซนต์ไม่กี่วันก่อนลงมือและล้มเหลวในพริบตา จ้าว หยุยหลุงกลับไปยังแลคเลนเพื่อเปิดโรงเรียนดนตรี แม้เจ้าตัวจะไม่สนใจการแย่งชิงอำนาจแล้ว แต่ความสำเร็จด้านกลอุบายในอดีตของเขา มากพอจะทำให้ทาวเซนต์หวาดระแวง ทาวเซนต์มองว่าเป็นตัวอันตราย จึงสั่งเก็บจ้าว ด้วยเหตุนี้ ทาวเซนต์จึงกลายเป็นเผด็จการ เพื่อสร้างความเป็นธรรมในแบบของตน

### ซิริอุสล่มสลาย

ปีถัดมา ค.ศ. 2707 ระเบิดนิวตรอนที่ยิงใส่อาคารรัฐบาลได้พรากอำนาจไปจากทาวเซนต์ตลอดกาล เนื่องจากระบอบใหม่ขึ้นอยู่กับทาวเซนต์เพียงคนเดียว หลังเขาเสียชีวิต กองทัพแบล็กแฟลกแตกแยกและต่อสู้กันซ้ำแล้วซ้ำเล่า เป็นจุดเริ่มต้นยุคสับสนวุ่นวาย ที่ดำรงอยู่เกือบศตวรรษ การฟื้นฟูระเบียบสังคมงที่พังทลายลงนั้นต้องอาศัยเวลาอีกราวศตวรรษ ค.ศ. 2801 สหพันธ์กาแล็กซีก็ถือกำเนิด